Burjassot instal·la catorze casetes de fusta en diferents zones per a protegir les colònies felines
2025-07-24

L’Ajuntament de Burjassot, a través de la Regidoria de Participació Ciutadana que dirigeix Yolanda Andrés, ha posat en marxa una nova actuació per al control i la preservació de les colònies felines del municipi, amb la instal·lació de 14 casetes de fusta destinades a millorar el benestar dels gats del carrer. Amb esta actuació es compleix amb un dels projectes aprovats dins de la Campanya de Pressupostos Participatius de l’exercici de 2024.

Estes casetes, que han instal·lat amb la col·laboració de la regidoria de Benestar Animal i de Serveis Municipals, a través de la Brigada d’Obres, en punts de la localitat on habiten colònies, oferixen refugi i protecció als felins, especialment en els mesos més freds o davant condicions climatològiques adverses. Cada caseta compta amb un cartell informatiu, preparat per a resistir en exteriors, que identifica clarament la colònia com a “Colònia felina protegida”, gestionada per voluntariat autoritzat. Als gats i gates que pertanyen a les colònies de Burjassot se’ls alimenta, se’ls cuida i se’ls aplica l’anomenat mètode C.E.R (Captura, Esterilització i Retorn).

L’Ajuntament recorda a la ciutadania que els animals de les colònies, com tots, mereixen cura i respecte i que està prohibit, sota sanció, qualsevol tipus d’abandó, sostracció, molèstia o alimentació no autoritzada sobre estos animals. Així mateix, el Consistori insisteix que la col·laboració ciutadana és fonamental per al bon funcionament de les colònies, així com per a garantir el benestar dels gats i la convivència veïnal.